DECIZIA COMISIEI
din 20 februarie 2007
de modificare a Deciziei 2003/71/CE în vederea prelungirii perioadei de aplicare și de abrogare a Deciziei 2003/70/CE
[notificată cu numărul C(2007) 492]
(Text cu relevanță pentru SEE)
(2007/130/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor care provin din țări terțe și sunt introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor care reglementează organizarea controalelor sanitar-veterinare pentru produsele care provin din țări terțe și sunt introduse în Comunitate (2), în special articolul 22 alineatul (6),
întrucât:
(1)
Apariția unor focare de anemie infecțioasă a somonului (AIS) în insulele Faeroe a determinat adoptarea Deciziei 2003/71/CE a Comisiei din 29 ianuarie 2003 privind anumite măsuri de protecție referitoare la anemia infecțioasă a somonului în insulele Faeroe (3). Această decizie este aplicabilă până la 31 ianuarie 2007.
(2)
Decizia nr. 2/2005 a Comitetului mixt CE-Insulele Faeroe din 8 decembrie 2005 de modificare a Deciziei nr. 1/2001 de stabilire a dispozițiilor necesare punerii în aplicare a protocolului privind chestiunile veterinare de completare a Acordului între Comunitatea Europeană, pe de o parte, și guvernul Danemarcei și guvernul local al insulelor Faeroe, pe de altă parte (4), aprobă un plan de intervenție prezentat de către insulele Faeroe, referitor la anumite boli ale peștilor, inclusiv la peștii infectați cu anemia infecțioasă a somonului, în conformitate cu articolul 15 din Directiva 93/53/CEE a Consiliului din 24 iunie 1993 de stabilire a unor măsuri comunitare minime pentru controlul anumitor boli ale peștilor (5) (numit în continuare „planul de intervenție”).
(3)
Planul de intervenție cuprinde măsuri de îndepărtare a peștilor infectați în conformitate cu articolul 6 din Directiva 93/53/CEE, precum și o procedură de vaccinare. Vaccinarea este utilizată în continuare ca strategie de control. Pentru a împiedica extinderea bolii în zone neinfectate, măsurile de protecție prevăzute de Decizia 2003/71/CE rămân aplicabile pe toată perioada aplicării vaccinării.
(4)
Directiva 2006/88/CE a Consiliului din 24 octombrie 2006 referitoare la condițiile de sănătate animală, pentru animalele și produsele de acvacultură, precum și la prevenirea și controlul anumitor boli la animalele acvatice (6), prevede aplicarea de la 1 august 2008 a măsurilor de transpunere adoptate de statele membre în conformitate cu directiva în cauză. În consecință, decizia 2003/71/CE trebuie revizuită înainte de data respectivă.
(5)
Decizia 2003/71/CE trebuie, în consecință, modificată în vederea prelungirii perioadei sale de aplicare de la 31 ianuarie 2007 până la 31 iulie 2008.
(6)
Apariția unor focare de anemie infecțioasă a somonului (AIS) în Norvegia a determinat adoptarea Deciziei 2003/70/CE a Comisiei din 29 ianuarie 2003 privind anumite măsuri de protecție referitoare la anemia infecțioasă a somonului în Norvegia (7). Decizia menționată a fost aplicată până la 1 februarie 2004. Din motive de claritate, decizia în cauză trebuie abrogată în mod expres.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În articolul 6 din Decizia 2003/71/CE „31 ianuarie 2007” se înlocuiește cu „31 iulie 2008”.
Articolul 2
Decizia 2003/70/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 20 februarie 2007.